Papersnake/gushiwen huggingface dataset:
西江月（十二之五）
张伯端（宋代）

二八谁家姹女，九三何处郎君。自称木液与金精。遇土却成三姓。

更假丁公锻炼，夫妻始结欢情。河车不敢暂留停。运入昆仑峰顶。
题清洋院
吴栻（宋代）

潇洒堂中披晚襟，红蕉花里叶成阴。飘来无雨水长急，飞去有成山更深。

苔藓细痕缘巨石，藤萝密影挂疏林。上人莫作人间想，此地人间不可寻。
宫词
王珪（宋代）

晚来东殿放笙歌，外院池亭得暂过。
深炷炉香登月榭，栏干西角拜姮娥。
山中观物杂咏 其一
易顺鼎（清代）

细草昨争碧，疏荷今弄青。微波想鸥鹭，永夜乱蛙萤。

明岁花应放，何时叶可听。凭阑吾对汝，幽绝两忘形。
伯氏临江使君寄芗林次韵 其二
王洋（宋代）

君王劝驾一轻舟，赐履西江饱胜游。井邑诗书今化鲁，春秋盟会不书邹。

诗中侯印知无分，笔下尊拳勿太遒。快读新章与神会，蠹关门掩梦经邱。
看梅归马上戏作
陆游（宋代）

江郊车马满斜晖，争趁南城未阖扉。
要识梅花无尽藏，人人襟袖带香归。
病中书
寇准（宋代）

多病将经岁，逢迎故不能。
书惟看药录，客只待医僧。
壮志销如雪，幽怀冷似冰。
郡斋风雨后，无睡对寒灯。
玄洲倡和十首 其八 火浣坛
张雨（元代）

真火本无候，真人自出现。问埽劫灰馀，几见红莲变。
兴国村亩晓历莲花诸峰最高处
卢宁（明代）

径路萦纡接太清，早随弓丈关僧扃。振衣直向天头立，弥月都从云上行。

红溢桑墟先见日，白分牛汉易瞻星。肯因险峻辞劳瘁，祈共吾民乐赋平。
澎湖秩满别澎营诸公
胡健（清代）

最喜同官意气孚，占星应许到澎湖。武功文事传双美，明月清风并一图。

别绪重承金玉爱，离悰遥忆岛云殊。诸公雄略皆旗鼓，瀚海勋猷著舳舻。
定风波慢 商角调 赋崔莺莺传
凌云翰（元代）

把丽情、分付良工，传奇谩为重省。开户迎风，拂花动月，写尽西厢景。

笑书生，最侥倖。刚道师婚胜琴聘。沉静。问姓名非是，近时三影。

空思蔗境。画盐梅、不济调羹鼎。翻残金旧日，诸宫调本，才入时人听。

减容光，懒窥镜。凤枕鸳衾与谁□。重赠。李绅歌意，续微之咏。
太平时 其二 题前山欲雨图
吴绮（清代）

春到江南柳花多，曲尘波。刘郎浦口唱渔歌，好婆娑。

一片前山刚泼墨，晚云拖。呼儿料理旧青蓑，看如何。
感恩多 秋夕
庄盘珠（清代）

独怜人影悄。罗袂生凉早。竹梢新月明。近黄昏。豆叶摇风乱，蛩絮响。

秋声响。隔个窗儿，怎教人不听。
纸帐
文天祥（宋代）

纸帐白如雪，上有坐客影。
一白不自由，黑光荡无定。
人倦影已散，依然雪花莹。
须臾秉烛眠，相忘心目静。
送雪峰僧龙渊归三山
高柄（明代）

新持半偈出青莲，孤鹤閒云思渺然。金锡来承天汉语，紫衣归坐雪峰禅。

寻钟野寺残山外，漱齿寒流落照边。行至东林休结社，松枝已偃旧房前。
同永叔子聪游嵩山赋十二题其六玉女捣衣石
梅尧臣（宋代）

幽石称捣衣，捣衣人不见。
云缨白飘颻，岩树长匆蒨。
犹应寒夜中，山月来铺练。
绍兴庚午某与安成刘逢辰秋闱同荐逢辰四子伯
周必大（宋代）

丁年韦布逐槐忙，结绶王畿四纪强。
只把衣冠挂神虎，梦回犹未熟黄粱。
梅花集句 其九十二
李龏（金朝）

黄鸟阴中实已团，从教革带减诗镮。钱塘岸上春如织，谁伴仙翁倒玉山。
踏莎行
刘一止（宋代）

淡月精神，疏梅风韵。粉香融脸胭脂润。袖痕犹带玉虬烟，六朝窄样裁宫锦。

眉黛分愁，眼波传信。酒阑画烛交红影。有期无定却瞋人，索强我早谙伊性。
墓门
佚名（先秦）

墓门有棘，斧以斯之。夫也不良，国人知之。知而不已，谁昔然矣。
墓门有梅，有鸮萃止。夫也不良，歌以讯之。讯予不顾，颠倒思予。
咏史下·荀彧
陈普（宋代）

河济太山犹是汉，匆匆把作贼关中。
久知天下无刘氏，不料人间有孔融。
居厚弟改提举鸿禧一首
刘克庄（宋代）

召来未及拥青绫，麾去何妨拄赤藤。
粉署冯唐无辈行，镜湖贺赤有交承。
吏柂月给幫虚设，客怪冰衔字稍增。
犹胜毫州前管辖，鬒毛秃尽欲归僧。
浮邱八景 其五 留舄亭
杨瑞云（明代）

何年跨鹤下浮邱，满地清风水石秋。遗下仙人双舄在，孤亭长共白云流。
在昔
苏泂（宋代）

在昔西游日，飘然入剑关。
酒醒天外驿，诗爽峡中山。
天地羁栖久，乡园缟素还。
不堪明镜里，重觅旧朱颜。
送程给事知越州 其二
毕仲连（宋代）

铙鼓喧喧逐迅流，旆旌明灭拥行舟。三吴作镇侯藩重，一道提兵帝泽优。

锦里江山归兴逸，鉴湖风月到时秋。祇应图任须元老，促召犹能驻虎丘。
答辛子庄惠梅花之什
韩维（宋代）

东风雪飞度清淮，淮边野梅撩乱开。想君此时驻征骑，题诗折花思悠哉。

缄封千里到此地，桃杏芳意都未回。岭头奇艳忽照眼，不待驿使传枝来。

清香满把愧佳赠，欲赋岂敢空衔杯。
李兼济分教江阴
袁说友（宋代）

结交不在久，但问交者谁。
相从何用频，要以道谊期。
我初未识君，已诵班马辞。
太学金薤篇，烂若琳琅垂。
妙理溯家学，雄文想英姿。
天乎慰此心，而获亲芝眉。
一见语未尽，觉我骄气移。
荷君偶过听，得我嗟何迟。
我方缚微官，君亦居所疑。
于今五六年，见日常差池。
有时适相逢，一语不及私。
往往从容间，百篇惟新诗。
归来念所得，如日身亲之。
君将抱停涵，一洒澄江缁。
想君车马至，短褐环旌旂。
万口如一词，是曰得所师。
一斑见稍稍，士气今虹霓。
江城见儒英，而我失所资。
自惭索米久，不去今何为。
及瓜早归欤，问舍江之湄。
政须迩门墙，作意频追随。
穷达于其天，纷纷徒自欺。
买羊沽酒日，剖此胸中奇。
戏次前韵寄王巩二首
苏辙（宋代）

白马貂裘锦幕?，离觞潋滟手亲持。
头风欲待歌词愈，肺病甘従酒力欺。
不分归心太匆草，更怜人事苦萦縻。
相逢借问空长叹，便舍灵龟看朵颐。
细竹寒花出短?，故山耕耒手曾持。
宦游暂比凫鹥集，归计长遭句偻欺。
歌舞梦回空历记，友朋飞去自难縻。
悠悠后会须经岁，冉冉霜髭渐满颐。
本斋
赵蕃（宋代）

王子母之弟，徐子父之友。徐学自赣翁，王则因病叟。

游目乡闾中，孰若二士秀。为汝名本斋，乞言置汝右。

如病资药石，如饥待粮糗。嗟余亦老矣，门户百年旧。

躬耕贫无田，为圃圣所陋。家携一束书，勉汝期日懋。
寒热不调病一月余
方回（元代）

不肯中和按故常，膈痰鼻涕更头疡。
尘飞泥涴三春尽，热熯寒僵一月强。
乍把酒杯嫌药气，屡翻诗卷写医方。
年年忆得古人语，端午绵衣未可藏。
第十夹山答佛颂
释义青（宋代）

亲言言处几人知，今古无俦类莫齐。玉马雪行归半夜，羚羊挂角月沉西。
题画
朱同（明代）

密树深藏寺，轻舟暖棹烟。藤萝垂石上，草阁俯江边。

高岸立峭壁，归鸿来远天。平生江海志，付与画诗传。
庚寅九月自苏州量移武昌留示诸生 其一
黄彭年（清代）

有朋筮盍簪，譬若鸟栖树。一鸟独南飞，众鸟东西顾。

他树岂无独，徘徊不忍去。诸生勤讲习，予亦忘衰暮。

常抱离索忧，畏读销魂赋。
翻书见舍弟去年自寿归郓道中诗怅然怀想久不作诗因集句为答用渭城体可歌也 其四
刘跂（宋代）

荒山野水照斜晖，绿净春深好染衣。请君问取东流水，来岁如今归未归。
新雁
悟霈（清代）

征鸿天外到，云路独悠悠。露白江南夜，霜清蓟北秋。

平沙琴弄月，古塞笛横楼。谋食何须切，菰蒲正满洲。
七月乙丑作记梦诗初不敢示人而私有传去者德升尚书遽先枉和索元篇
綦崇礼（宋代）

清梦分明到玉堂，紫衣催引对龙章。似令裁诏移时罢，尚想挥毫半夜忙。

千里力疲心已息，十年境熟念难忘。此生未有酬恩日，坐撚衰髯祗自伤。
陪守斋至玉湖书院作
陈鉴之（宋代）

天垂大溪碧，近树齐远山。
水气涵野色，缥缈亭数间。
维昔文节公，孤标凛群奸。
飘然两屐齿，云岩遍跻攀。
此地足佳致，差不远市阛。
寿峰顾而喜，筑屋如亲颜。
吴兴富台榭，往携歌鬟。
公独抱书来，小舟破潺湲。
花澹水纹丽，鸟啼人意闲。
读易发妙蕴，不惟评马班。
著述五百卷，星芒照人寰。
天街几绣鞍，蹀躞趋豹关。
河来磔柱立，一老菰蒲湾。
守斋领客游，秋风韵枯菅。
我诵壁间文，徒倚藓石斑。
德人不可见，月白渔舟还。
柳二首
易士达（宋代）

平生家住灞桥边，别恨离愁总被牵。
轻薄老来犹不减，落花时节尚飞绵。
挽胡季昭
林经德（宋代）

扶植纲常抗直声，白头不惮岭南行。
书云惟孝友兄弟，臣罪当诛王圣明。
削籍投荒从宝庆，陟阶录后赖端平。
朝家赐谥今方举，凛凛孤忠死亦生。
题五老峰下费君书院
杨巨源（唐代）

解向花间栽碧松，门前不负老人峰。

已将心事随身隐，认得溪云第几重。
送南海僧游蜀
张蠙（唐代）

真修绝故乡，一衲度暄凉。此世能先觉，他生岂再忘。

定中船过海，腊后路沿湘。野迥鸦随笠，山深虎背囊。

瀑流垂石室，萝蔓盖铜梁。却后何年会，西方有上房。
旦气诗
陈普（宋代）

昼气如大雾，蒙我大明镜。主人莫知乡，奴隶窃权柄。

不能巍巍莅，惟听纷纷命。是非既昧瞀，操执岂中正。

不惟裁截偏，尤苦怠惰病。一柱一柔弱，四维俱不竞。

循兹不回首，安得逃禽行。为人自暴弃，造化德独盛。

纳日息万物，停止吾视听。魂归魄不安，灵根复凝定。

潜龙蟠深渊，不灭飞腾性。五更号群鸡，陡然得大庆。

熹微一隙开，洞达八荒圣。天地顿轩豁，百度亦饾饤。

昨非咸昭晰，今是足审订。乃知天于人，父母未足并。

晦以养其明，止以茁其莹。此而不接续，诚犯不恭令。

工夫知如何，焚香且虔敬。
寄吴兴刘翰怡 其三
王佩箴（清代）

校书复何如，秋高风扫萚。伪体重别裁，峰矗木摇落。

编摩孝绪录，钩考渔仲略。古者官为师，私人无著作。

汉儒重家法，硁硁循绳削。君家五原守，申左疑铸错。

世界弛文网，墨庄凤鸣铎。定有古先民，罗拜天禄阁。
西灞草堂为庐陵宋内翰赋二首 其二
黎扩（明代）

闻说西溪上，波光映远天。吟蛩催急杵，落雁近渔船。

红树斜晖淡，黄花晓露鲜。田家新酿熟，共醉月明边。
赋沈商卿砚
张孝祥（宋代）

石渠东观天尺五，壁星下直图书府。琳琅宝镇出三代，浩瀚简编照千古。

右文储砚一百九，钿匣珠囊护琼玖。有时清夜发光怪，诸儒纵观容拜手。

一收朝迹归故园，瓦池苇管涂突烟。梦寻清都故历历，起凭书案空潸然。

眼明见此超万石，色如马肝涵玉质。白圭之玷尚可磨，涩不拒笔滑留墨。

摩挲太息不自已，呼儿汲甘为湔洗。天遗至宝瑞吾子，要与词林壮根柢。

子行飞骞为时须，西清承明有佳除。收功翰墨傥乞我，田间自抄种树书。
仪真范氏义门
张以宁（明代）

浇风久矣变淳源，范氏犹称古义门。
四世于今千指盛，十年似义几家存。
棠华烨烨宜兄弟，竹笋攒攒长子孙。
故里相从何日遂，秋风江上战尘昏。
陪幸韦嗣立山庄
沈佺期（唐代）

台阶好赤松，别业对青峰。茆室承三顾，花源接九重。

虹旗萦秀木，凤辇拂疏筇。径直千官拥，溪长万骑容。

水堂开禹膳，山阁献尧钟。皇鉴清居远，天文睿奖浓。

岩泉他夕梦，渔钓往年逢。共荣丞相府，偏降逸人封。
水龙吟·吾皇神武中兴
李曾伯（宋代）

吾皇神武中兴，直须整顿舆图旧。岂惟天顾，岷峨一角，但西其首。遮护咽喉，扶持气脉，宁无医手。有庙谟先定，傍观何待，留侯蹑、魏侯肘。

天眷我家仁厚。盛英才、载量车斗。中流孤艇，千钧一发，老夫何有。休对秋风，移宫换羽，吟无绝口。看福星，太乙临梁，此虏自不能久。
次韵彦达
张纲（宋代）

之子初倾盖，论诗即定交。心清悬水鉴，才逸奋蒲梢。

贳酒移宾榻，携盘杂野肴。半醒还半醉，相对老蘅茅。
太皇太后生日
王绅（宋代）

太皇生日最尊荣，献寿宫中未五更。天子捧觞仍再拜，宝慈侍立到天明。
对雪
穆孔晖（明代）

雪堕崇城曙色迷，短檐平接暮云低。茫茫大地千山合，漠漠寒天一鸟啼。

不讶薄衾凉似铁，独怜高枕醉如泥。林间剩有堪游处，惆怅关河限马啼。
偈颂六十七首
释原妙（宋代）

万法归一一何归，只贵惺惺著意疑。
疑到情忘心绝处，金乌夜半彻天飞。
宣清 春尽日，偶效柳屯田体
邹祗谟（清代）

冉冉今何日，剩东风柳外、吹来帘缝。忆清明、倚尽箫声，恨黄昏、选残香梦。

迷却来时，断伊归路，不教轻送。情旖旎，影朦胧。点点落红心动。

燕子衔将，鸠儿唤却，渐博浓阴重。看架外蔷薇，恁偏娇横，玉人暗中低诵。

留得红颜，便春归、惜他何用。
垂杨碧（寓谒金门）
张辑（宋代）

花半湿。睡起一窗晴色。千里江南真咫尺。醉中归梦直。

前度兰南送客。双鲤沈沈消息。楼外垂杨如此碧。问春来几日。
中夜二首
王令（宋代）

昼日苦卒卒，忽焉不加思。
长夜漫不眼，起复日所为。
所为浩多愧，不与初心期。
虚云圣贤学，实从世俗归。
虽耻犹奈何，长歌涕垂颐。
宫词 其五十
赵佶（宋代）

旋题玉额起层楼，三阁图书集校酬。近日得增新碧榜，显谟相继缮徽猷。
太夫人以无咎生日置酒书壁一绝
苏轼（宋代）

寿樽余沥到朋簪，要与郎君夜语深。
敢问阿婆开后阁，井中车辖任浮沉。
听莺亭
张镃（宋代）

墙头正对南湖柳，湖柳迎风翠扫空。
最喜音声为佛事，乱蝉赓唱夕阳中。
四老庙
唐彦谦（唐代）

四汉储宫定不倾，可能园绮胜良平。举朝公将无全策，借请闲人羽翼成。
送许星彩之{氵鷇}溪
陆曾禹（清代）

我与许子常徘徊，湖上同登照胆台。渔歌四起春草绿，横笛短胆送酒杯。

人生聚散不可长，江风五月芰荷香。别我欲往兰溪去，执手依依情自将。

许子之父方秉铎，苜蓿斋中未萧索。朝暮趋庭诲《诗》礼，青山万叠对高阁。

去时漠漠双台高，江岸烟深猿夜嗥。倚天绝壁喷石乳，动地清流涌翠涛。

兰阴山中兰蕙多，香风拂拂衣上过。一林翠竹笼烟霭，百尺苍松挂藤萝。

知君雅意事游衍，紫霞白云常在眼。山光夜映酒杯中，几番脱帽坐苔藓。
送侍御朱朝用副宪山东
程敏政（明代）

圣主龙飞景运开，豸冠人数出群才。方期抗疏当前席，忽报承恩佐外台。

晓路星辰瞻北拱，春城车马候东来。洗冤泽物君能事，听取欢声遍草莱。
送乡人方亮南归
程敏政（明代）

佳水佳山说古岩，每回回首望云杉。松花有约分春瓮，贝叶无从启夜函。

南国风光劳客梦，东华尘土弊朝衫。因君想像还家乐，浦口滩声早下帆。
赴官京东同舍诸公观音院见饯有赠并简不至者
刘攽（宋代）

今日承人乏，东州假传车。劳生复去国，垂老欲捐书。

斗酒相为乐，诸家食有鱼。华灯续光景，鸣笛问吹嘘。

即事已陈迹，怀人方跂予。要官多谒禁，数子莫情疏。

啼鸟春犹浅，高花日胜初。朝回应见念，会语殿中庐。
节使少师王公挽诗二首
李弥逊（宋代）

晚岁闽江上，来从竹下贤。
肯为文字饮，时访祖师禅。
念旧藏遗墨，忘形出近编。
忍颂一卮酒，挥泪对新阡。
和刘明府宴县前山亭
钱起（唐代）

城隅劳心处，雪后岁芳开。山映千花出，泉经万井来。

翔鸾欲下舞，上客且留杯。
丞相宠示白羊御酒之作
张舜民（宋代）

进酒彤闱盏未乾，春怀元老在长安。
双壶犹带崤山雪，一酌能消塞北寒。
好是弟兄同受赐，更邀宾客共交欢。
逡巡若遇头纲品，感激方明壮士肝。
共事为黄赞伯铨部赞伯我友有同心矣
郭之奇（明代）

黄郭当年一代师，敢将名姓强追随。澄清淆浊君应否，谠论危言我尚为。

身入风云观错变，心先时地力推移。斯文未坠天中在，吾道前行即后规。
郊庙歌辞。祀圜丘乐章。寿和
佚名（唐代）

八音斯奏，三献毕陈。宝祚惟永，晖光日新。
贤者之孝二百四十首 其一一○ 张霸
林同（宋代）

幼也知孝让，居然合礼仪。休疑汝尚小，须信我饶为。
暮春书事 其四
张耒（宋代）

林花飞已久，芳草雨馀长。人静槐庭午，帘斜竹院凉。

沾泥新笋白，封蜡煮醪香。莫厌残春醉，流莺劝举觞。
送何推官
吴复斋（宋代）

风雨一樽酒，此怀人得知。
三春花落后，千里客归时。
浩浩人间事，悠悠身外思。
君如能摆脱，林下早相期。
忆秦娥 有忆
宋琬（清代）

朱阑畔。莫愁娇小曾相见。曾相见。翠蛾羞敛，半遮团扇。

画梁依见巢双燕。藏鸦几度垂杨换。垂杨换。桃花临水，那时人面。
题秋塘图二首 其一
陈深（宋代）

寒塘净如镜，云冷水荭秋。溪鸟无情物，悠悠不解愁。
秋雪寄献臣
刘敞（宋代）

三年海水旁，卑湿厌歊热。都城幸相从，比岁秋逢雪。

秦吴乖风土，南北异时节。惟君岁寒姿，一致乃欲别。

出门顾道路，冰霰埋车辙。咫尺阻相过，谁当慰寥泬。
澄上人房紫牡丹开觞予以酒因诗以记
史鉴（明代）

入春风雨长交作，水波绕舍如湖泺。桃李沾泥海棠谢，负却人家看花约。

追呼闻欲检民数，愁疾强扶来县郭。市中湫隘不可居，却向禅林借高阁。

忽惊妖艳破寂寞，况乃骈花与重萼。芳心晕露金粟敷，娇态迎风紫绡薄。

初疑僧伽演妙义，天女来听鬘璎珞。又如洞庭张广乐，仙姝联翩扬戍削。

传闻此种出罗山，未必分根尽河洛。姚家荒芜魏家废，总有华容亦非昨。

品题何须较优劣，但得相娱不为恶。老夫睹此喜欲狂，绕花吟行不停脚。

只愁两日损颜色，好事谁能致油幕。又无仙家漆姑汁，可使浓华不凋落。

老僧破戒为侬喜，斗酒沽来对花酌。扫除热恼得清凉，搅就醍醐出酥酪。

人生真赏贵适意，不在歌钟始云乐。夜深秉烛更相照，春城月暗鸣宵柝。
坤成节南宫赐宴
孔武仲（宋代）

盛德千龄会，坤成四海观。
南琛走交趾，北賮引呼韩。
紫极经躔近，文昌步武宽。
横天起嵩华，照地集琅玕。
美酒来天禄。珍肴赐大官。
炉烟凝栋宇，冰雪袭杯褩。
瞻拜戎心服，山呼士气欢。
风清百尺庑，花压两梁冠。
雷作闻挝鼓，猱升看戏竿。
华裀舒雾霭，妙舞起波澜。
乔木秋声远，高城夕照残。
天街炎佳气，振鹭杳归翰。
思明州元日 其一
陈孚（元代）

去年元日步瀛洲，兽舞天墀拜冕旒。山驿今朝一樽酒，微臣身在岭南州。
奉赠玉笥王尊师
沈辽（宋代）

玉笥羽人不绝食，鬓毛清润颜色赤。中黄仙翁传妙经，十年功色人不识。

身如孤云行无迹，欲上九疑望南极。岣嵝不见神禹碑，潇湘真得浮丘伯。

城南濯足江水碧，逍遥城中混名德。东岩西穴已烂游，共过庐阳寻简寂。
题姜相峰前祠 其二
傅伯寿（宋代）

早岁声名起日南，暮年病骨卧烟岚。死生有地皆天命，不用人间更疾谗。
久不作诗喜仲兄迁邻居因成长句
楼钥（宋代）

宦游各天涯，泉州今雁行。
官居半里所，相过复相望。
西邻得老屋，往来连户窗。
水竹占幽胜，风雨对一床。
十年短檠灯，今夜分余光。
儿曹亦可乐，洛诵声洋洋。
天边有白云，随风正飞扬。
相期奉旨甘，莱衣戏亲傍。
轩冕皆傥来，此意可暂忘。
诗成喜可知，且复釂此觞。
经隐叟
鲍溶（唐代）

行蹋门外泉，坐披床上云。谁将许由事，万古留与君。

虚洞闭金锁，蠹简藏鸟文。萝景深的的，蕙风闲薰薰。

余有世上心，此来未及群。殷勤讳名姓，莫遣樵客闻。
初寒 其一
伊福讷（清代）

霜余风力紧，池水见冰痕。落叶聚空巷，饥乌投远村。

杯深山酒薄，火细竹炉温。病客将寒菊，萧然日掩门。
芸香亭
崔敦礼（宋代）

竹间当日一亭幽，瀹茗焚香向此留。
丹碧只今俱化出，独来恋恋忆前游。
送家立庵太常归皖山德首 其一
程可则（明代）

好爵洵可贵，不贪良独难。《道德》五千言，止足为真诠。

汉时德疏志，千载称大贤。岂不念苍生，身遂名亦全。

象齿何为焚，膏明将自煎。因君振遥策，怀古心悠然。
小舫新成诸荐绅先生诗枉次答
区元晋（明代）

刳木虚中用本奇，溯流那借力推移。行随茶灶何妨酒，泊近梅花每费诗。

破浪莫辞催棹急，得风尤戒尽帆飞。沧浪歌罢无人问，自爱凫鸥共一溪。
怀子笑
吴则礼（宋代）

眼边寒策良可亲，吾曹龊龊讵笑人。
青鞋布袜有能事，唤取子笑来细论。
老夫个里得妙解，挈挈独提弥勒袋。
他日还炊何许糜，只今且煮南徐菜。
八年吴头并楚尾，痿痿羸羸饥不死。
端无一物娱此生，天公乞与毛锥子。
莫嗔朱颜渐殊故，且以粗言作依处。
几时雪片似车轮，著履梅花海中去。
秋日寄人
释赞宁（宋代）

白鸟行从山嘴没，青鸥群向水湄分，
松斋独坐谁为侣，数片斜飞槛外云。
万松亭有感
张耒（宋代）

荦确山行穿翠微，石云秋露湿秋衣。
朦胧小睡还成梦，讽咏新诗且疗饥。
千里归来人事改，四年辛苦旧容非。
只应亭下青云盖，依旧苍腰耸十围。
送友人之京得山字
张善昭（明代）

云暖沙晴花正殷，丹心恋主出乡关。今朝别袂此杯酒，明日吟怀何处山。

孤客秦淮三岛梦，少年魏阙九霄班。长安问看柳园事，依旧东风任往还。
喻工部追和王詹事游东坡十一绝亦次韵 其三
许及之（宋代）

护持风物感波神，翁去如今隔几尘。海上跨龙时一到，雪堂烱烱见斯人。
盖竹庙
刘克庄（宋代）

借榻丛祠日已曛，办看频此谒灵君。
傥来梦事休重卜，向去诗材进几分。
明主不消人谏猎，故山空使空移文。
寄书报与荆妻说，十袭荷衣莫要焚。
发岳市三首 其二
刘克庄（宋代）

明仲窜蛮烟，钦夫弃盛年。空令后死者，有泪滴遗编。
和陈少卿
邓肃（宋代）

懒从蒿目世间忧，缓步招提味九丘。
正论羡君无郑卫，穷途慰我在商周。
飘然忽作迁乔兴，卓尔难追跨海游。
别去词源应万斛，幸分涓滴洗离愁。
廓然楼和次峰韵
林大章（明代）

孤屿楼高峙碧天，人间风景正堪怜。山开翠璧排千嶂，水引长江注百川。

驻马曾留刺史节，梦槎重系使君船。仙踪石上今犹古，一度登临一纪年。
罢官后却归旧居
陈闰（唐代）

不归江畔久，旧业已凋残。露草虫丝湿，湖泥鸟迹乾。

买山开客舍，选竹作渔竿。何必劳州县，驱驰效一官。
酬韩愈侍郎登岳阳楼见赠（时予权知岳州事）
窦庠（唐代）

巨浸连空阔，危楼在杳冥。稍分巴子国，欲近老人星。

昏旦呈新候，川原按旧经。地图封七泽，天限锁重扃。

万象皆归掌，三光岂遁形。月车才碾浪，日御已翻溟。

落照金成柱，馀霞翠拥屏。夜光疑汉曲，寒韵辨湘灵。

山晚云常碧，湖春草遍青。轩黄曾举乐，范蠡几扬舲.

有客初留鹢，贪程尚数蓂.自当徐孺榻，不是谢公亭。

雅论冰生水，雄材刃发硎。座中琼玉润，名下茝兰馨。

假手诚知拙，斋心匪暂宁。每惭公府粟，却忆故山苓。

苦调当三叹，知音愿一听。自悲由也瑟，敢坠孔悝铭。

野杏初成雪，松醪正满瓶。莫辞今日醉，长恨古人醒。
杭州送萧宝校书
朱庆馀（唐代）

马识青山路，人随白浪船。别君犹有泪，学道谩经年。
行至徐方行
张名由（明代）

扁舟溯修阻，行行至徐方。
岸昃衡山转，城孤背水藏。
河广日滔滔，谁云一苇航。
怫郁鱼龙怒，沮洳鹿豕场。
泠风迢递宇，落日参差樯。
杏坛既寥寥，石室亦茫茫。
汉唐事干戈，雄长恃金汤。
挽输饷燕云，控驭带淮扬。
险巇惟一线，络绎周八荒。
危亭尚崔巍，双鹤无翱翔。
此意不可得，吾词慨以慷。
淡北八景 其四 淡江吼涛
陈维英（清代）

势撼蛟龙亦壮哉，波涛漰湃吼奔雷。三更十里军声急，疑是胥江倒海来。
满江红·折尽荼
辛弃疾（宋代）

折尽荼，尚留得、一分春色。还记取、青梅如弹，共伊同摘。少日对花昏醉梦，而今醒眼看风月。恨牡丹、笑我倚东风，形如雪。人渐远，君休说。榆荚阵，菖蒲药。算不因风雨，只因鶗鴂。老冉冉兮花共柳，是栖栖者蜂和蝶。也不因、春去有闲愁，因离别。
梦苏州水阁，寄冯侍御
白居易（唐代）

扬州驿里梦苏州，梦到花桥水阁头。

觉后不知冯侍御，此中昨夜共谁游。
欣会亭
王安石（宋代）

数家邻水竹，一坞共云林。
晚食静适己，独谣欣会心。
移床随漫兴，操策取幽寻。
未爱神锥汝，犹怑妙斲琴。
梁州令垒韵
晁补之（宋代）

田野闲来惯。睡起初惊晓燕。樵青走挂小帘钩，南园昨夜，细雨红芳遍。平芜一带烟光浅。过尽南归雁。俱远。凭栏送目空肠断。

好景难常占。过眼韶华如箭。莫教鶗鴂送韶华，多情杨柳，为把长条绊。

清樽满酌谁为伴。花下提壶劝。何妨醉卧花底，愁容不上春风面。
登松江驿楼北望故园
刘长卿（唐代）

泪尽江楼北望归，田园已陷百重围。平芜万里无人去，

落日千山空鸟飞。孤舟漾漾寒潮小，极浦苍苍远树微。

白鸥渔父徒相待，未扫欃枪懒息机。
征招（答仇山村见寄）
张炎（宋代）

可怜张绪门前柳，相看顿非年少。三径已荒凉，更如今怀抱。薄游浑是感，满烟水、东风残照。古调谁弹，古音谁赏，岁华空老。

京洛染缁尘，悠然意，独对南山一笑。只在此山中，甚相逢不早。瘦吟心共苦，知几度、翦灯窗小。何时更、听雨巴山，赋草池春晓。
山居四感 噪蝉
李纲（宋代）

修竹茂林山寺幽，蝉声如沸满清秋。吸风饮露无求世，嘒嘒何为噪不休。
和刘后村杂兴
胡仲弓（宋代）

出处难为卜筮谋，植鳍无复转岩求。
清风不度麒麟阁，明月空岩鹦鹉洲。
采石仅埋吟骨在，新亭犹带泪痕羞。
书生慷慨谈时事，未必膺门肯见留。
和文与可洋州园亭三十咏 其五 竹坞
苏辙（宋代）

空陂放修竹，肃肃复冥冥。莫除坞外笋，从使入园生。
木犀
许月卿（宋代）

诗到黄初上，高标不肯唐。分封在香国，筮仕得黄裳。

锦昼累金印，瑶英案玉皇。黄香天下士，谁得并清芳。
归田乐
蔡伸（宋代）

风生萍末莲香细。新浴晚凉天气。犹自倚朱阑，波面双双彩鸳戏。

鸾钗委坠云堆髻。谁会此时情意。冰簟玉琴横，还是月明人千里。
游太虚山人别业
梁聪（明代）

寻幽讵敢踏芳园，踯躅苍苔认屐痕。满地烟霞不近市，数行花柳自成村。

遥知暮雨人酣酒，况是春风客到门。相见何须话离别，新诗争听对清尊。
九日偶成呈彦举
家铉翁（宋代）

高阳今日是重阳，与客凭高送一觞。
白首相逢俱老大，黄花随地看芬芳。
故园三径都荒了，目断晴空归路渺。
人生暮景更天涯，眼中愁绪知多少。
寒风萧萧吹我衣，酒阑莫遣帽檐欹。
我歌老圃秋容句，君诵渊明归去辞。
我歌君和日欲夕，我醉君扶君须力。
明年此会还相忆，江东暮云千里隔。
大涤洞天留题
邵哲（宋代）

抖擞京尘只素衣，脱衔困马喜逶迤。
云根来拟启金室，天柱高攀得玉芝。
龙跃清泉知客定，丹藏绀箬与谁期。
晴霞阔引栖真洞，不管落花流水知。
次韵赵令铄
苏轼（宋代）

东坡已报六年穰，惆怅红尘白首郎。
枕上溪山犹可见，门前冠盖已相望。
故人年少真琼树，落笔风生战堵墙。
端向瓮间寻吏部，老来专以醉为乡。
陪侍讲常侍二先生宴赵氏家园次常侍韵
王祎（明代）

翠岘峰前画水边，相携胜地似平泉。容台先生形似鹤，禁林学士性如弦。

政喜典刑存故老，从教谈笑挟飞仙。良辰胜集何能继，他日应须话往年。
苦吟
彭汝砺（宋代）

苦吟遂见诗锋锐，独乐宁思饮社豪。别去性情生淡泊，老来风致长清高。

纷纷行李君休叹，琐琐乘田吾正劳。争似扁舟碧江上，几回风物入秋毫。
采药归晚因宿野人山舍
文同（宋代）

东岩阴深崖巘古，夹涧垂泉结鹅乳。
我来采药晚忘归，试宿荆扉问鸡黍。
春风满林灯火冷，一夜不眠山月苦。
平明携策下青苍，松叶纷纷洒新雨。
咏史诗。首阳山
胡曾（唐代）

孤竹夷齐耻战争，望尘遮道请休兵。

首阳山倒为平地，应始无人说姓名。
和舍弟中秋月
黄庭坚（宋代）

高秋摇落四十五，清都早霜凋桂丛。
纤尘不隔四维净，寒光独桂万象中。
少年气与节物竞，诗豪酒圣难争锋。
桓伊老骥思千里，尚能三弄当清风。
广文陋儒嬾於事，浩歌不眠倚梧桐。
百忧生火作内热，何时心与此月同。
後生晚出不勉学，从汉至今无扬雄。
天马权奇大宛种，吾家阿熊风骨耸。
言诗已出灵运前，行身未闻孟轲勇。
明窗文字不取读，蜘蛛结网尘堆壅。
少壮几时夏已秋，待而成人吾木拱。
怜汝起予秋月篇，我衰安得笔如椽。
但使樽中常有酒，不辞坐上更无毡。
把诗问字为汝说，便当侯家歌舞筵。
送勾龙伯秋出幕守三荣得出字
李流谦（宋代）

雅故非今朝，两门自金石。
山头堕泪碑，宰木共萧瑟。
幕府盖宝府，球琳琅玕璧。
一一不可拣，於君况夙昔。
常愧砾与瓦，照映乏颜色。
於菟生则斑，窥牛乳尚湿。
其传祗斯文，余事博悬掷。
尝觇赋千字，诵之当缙笏。
戎索赞斗枢，钉气掩剑戟。
舂容凝香地，功用阒无迹。
忽驱两轓去，惊鸿眇南北。
专城岂不乐，所乐在母侧。
扶舆度春风，霜毛未上帻。
更著摩挲手，一起穷山瘠。
中年每患别，连日足怅惜。
方酌江上杯，送君又郊陌。
熟思令人老，只有加餐令。
尚余黄发期，好语为再出。
鸡鸣接待
释师范（宋代）

水云遇夜须投宿，饭饱何妨又进程。
山主岂徒开接待，养鸡意在五更鸣。
除夜
方岳（宋代）

雪片初飞岁已除，竹篱梅自可吾庐。
归来只有穷相守，未议移文送却渠。
梅花集句 其一五七
李龏（金朝）

众芳春竞发，阴砌雪花残。独树临江古，犹疑画上看。
亦好园初春次韵
喻良能（宋代）

初日宜征辔，轻寒怯裌衣。
蟹黄经雨润，鸭绿得春肥。
训蒙绝句 动心忍性二首 其一
朱熹（宋代）

不当拂处常逢拂，不合空时亦至空。处顺不如常处逆，动心忍性始成功。
金莲出玉花 法门寺李生求
丘处机（宋代）

一团臭肉。千古迷人看不足。万种狂心。六道奔波浮更沉。天真佛性。昧了如何重显证。宝范仙宗。觉后凭君豁蔽蒙。
偈六十九首 其三十三
释道宁（宋代）

塑不就，画不成。锋芒不动，海晏河清。五湖衲子，抖擞精神。

为君通一线，教子快平生。夜来春睡重，一觉到天明。
书怀寄孟耐翁
郑思肖（宋代）

弓冶学不就，悠悠信所之。坐看浮世梦，吟白少年髭。

树冷巢营鹊，山晴角解麋。睹兹岁又晚，而我独何为。
偈五首
释志璇（宋代）

不是风动，不是幡动，
衲僧失却鼻孔。是风动，
是幡动，分明是个漆桶。
两段不同，眼暗耳聋。
涧水如蓝碧，山花似火红。
风流子
吴激（宋代）

书剑忆游梁。当时事、底处不堪伤。兰楫嫩漪，向吴南浦，杏花微雨，窥宋东墙凤。

城外燕随青步障，丝惹紫游缰。曲水古今，禁烟前后，莫云楼阁，春草池塘。

回首断回肠，年芳但如雾，镜发成霜。独有蚁尊陶写，蝶梦悠飏。

听出塞琵琶，风沙淅沥，寄书鸿雁，烟月微茫。不似海门潮信，能到浔阳。
游东坡书院次方金湖韵
汤建衡（明代）

坡老英豪挥八极，阳羡荒祠藓痕碧。买田旧事已茫然，橘颂犹存诗咫尺。

文章万卷稀世珍，乌台遗案羞空陈。颍川归来世事已，江山我辈还登临。

章惇舒亶何足数，父子声华炤千古。子由兄弟世缘深，芳草池塘感春雨。

先生一去五百秋，碧水丹山麋鹿游。松杉岁岁巢水鹤，樵童牧竖歌荒丘。

古砌苍苔余鸟迹，浮世光阴真一息。风流倜傥不可寻，犹是遗文存断石。

于今笔阵海潮平，二难四美难俱并。谁云后世绝知己，君侯具眼开双晴。

木落高秋寻老屋，正值山中红友熟。杀牲烹黍奠生刍，冠盖森森礼仪肃。

屈指春秋几变更，樽前之酒身后名。人间富贵亦何有，不如千秋万岁彝鼎长留铭。
念奴娇
戴复古（宋代）

大江西去，郁孤台八境，人间图画。地涌千峰摇翠浪，两派玉虹画泻。弹压江山，品题风月，四海今王谢。风流人物，画公一世雄也。
一片忧国丹心，弹丝吹笛，未必能陶写。西北风尘方澒洞，宰相闲归绿野。月斧争鸣，风斤运巧，不用修亭榭。紫枢黄阁，要公整顿天下。
和程泰之阁学泛舟南溪遇雪韵三首
袁说友（宋代）

目断山前浮玉，春回雪里宜城。
得意扁舟乘兴，归来好语增明。
送李宪权江陵帅双辘轳格
项安世（宋代）

表饵计已决，艰难人尽非。犹烦使者斧，往载帅臣旂。

万事本无事，一移无不移。因书汉三府，鸟尽未为迟。
折得梅
郑谷（唐代）

寒步江村折得梅，孤香不肯待春催。

满枝尽是愁人泪，莫殢朝来露湿来。
汪履道家观雪雁图
释德洪（宋代）

水落阴湖洲渚生，风折败荷枯苇茎。白沙凿凿墨云重，熟视满苇翻玉英。

湖边两雁谁教汝，稳卧自多高世情。惠崇逸想巧图画，定应爱汝梦漏清。
訾家洲宴集偶成柬董伯琪诸先生
陈琏（明代）

訾洲名胜地，雅集萃群英。绮席临花径，香醪泻玉罂。

菰蒲池上鹭，杨柳水边莺。何限沧浪兴，临流更濯缨。
送李德素罢官归舒城三首 其三
刘弇（宋代）

水落淮天蟹子肥，三年游子片帆归。东坡䆉稏黄云满，试傍林椒振客衣。
和王季文题九华山
神颖（唐代）

众岳雄分野，九华镇南朝。彩笔凝空远，崔嵬寄青霄。

龙潭古仙府，灵药今不凋。莹为沧海镜，烟霞作荒标。

造化心数奇，性状精气饶。玉树郁玲珑，天籁韵萧寥。

寂寂寻乳窦，兢兢行石桥。通泉漱云母，藉草萦香苕。

我住幽且深，君赏昏复朝。稀逢发清唱，片片霜凌飙。
临江仙·饮友所归路口占
黄之隽（清代）

小院黄昏寒意重，客窗谁共衔卮。恰宜招饮话相思。

壶倾温酒急，灯剪结花迟。

促坐谈深生夜暖，北风何处閒吹。更阑携笑出门时。

溪烟行里画，霜月醉边诗。
送法宝禅师
陈师道（宋代）

平生夫铁脚，道价喧宇宙。
望礼东南云，吾今独何後。
晚始识其子，瑶林一枝秀。
初闻饮光笑，复作空生瘦。
今年退後禅，袖手不肯叉。
真成菩萨魔，未免化城咎。
白月悬清光，大锺得辞扣。
知止一何勇，随缘岂无复。
丰台两禅子，三请期一觏。
翩然挈瓶盂，百里往相就。
古寺风雨余，触目初邂逅。
夙昔有静缘，欢然宛如旧。
教我早自异，业成谁得救。
世故已备尝，踌躇复何候。
钻火勿停手，时来自渠透。
殷懃礼白足，吾为太山溜。
壬申正月晦日夜梦至僧舍遇一老叟云欲于静处少休予应之曰借来云半榻睡起日三竿觉而枕上足成
陈颢（元代）

渐老疏尘事，心清身亦安。借来云半榻，睡起日三竿。

松火炉头煖，风波屋外寒。行藏皆梦里，何必问邯郸。
送青州签判俞退翁致仕还湖州
苏辙（宋代）

不作清时言事官，海邦那复久盘桓。
早依莲社尘缘少，新就草堂归计安。
富贵暂时朝露过，江山故国水精寒。
宦游従此知多事，收取《楞伽》静处看。
暇日六咏 其四 柳絮
张耒（宋代）

零乱委空风，悠扬点芳草。却为身最轻，华堂等閒到。
西江月二首
吴承恩（明代）

红蓼花繁映月，黄芦叶乱摇风。碧天清远楚江空，牵搅一潭星动。
入网大鱼作队，吞钩小鳜成丛。得来烹煮味偏浓，笑傲江湖打哄。

败叶枯藤满路，破梢老竹盈山。女萝干葛乱牵攀，折取收绳杀担。
虫蛀空心榆柳，风吹断头松楠。采来堆积备冬寒，换酒换钱从俺。
山居四首 其三
释元肇（宋代）

因笑红尘个个忙，故人沦落在殊方。地炉无火灰成字，却傍前轩曝夕阳。
夜投临颍陆周仲馆待甚悉
李之仪（宋代）

冥行眼忽明，乃是到临颍。倦马倚风嘶，冻仆望门逞。

初非敢此期，势逼岂容顷。是身虽无难，从者固当省。

主人颇料理，灯烛分炯炯。炽炭解噤颐，重帷护寒领。

招魂几剪纸，感惠非尚褧。粲然一笑开，那复嗟断梗。

我生且莫落，随遇辄自警。转盼已归空，区区徒画饼。
题钱塘三贤堂
韩淲（宋代）

暑雨过林壑，青青发幽香。徘徊湖水边，路转山横岗。

朱门严古祠，中有水仙王。配食者谁子，三贤坐高堂。

当年处士庐，郁然眇相望。故侯白与苏，龙章照钱塘。

人生死即已，姓字何芬芳。修名贵自立，隐德千古光。

文章发政事，百世胡能忘。因看游鱼潜，更想冥鸿翔。

微官得休沐，况复五月凉。兹游获胜践，不觉歌声长。
勉儿勤学
佟素衡（清代）

庭槐渐觉影婆娑，岁月催人老奈何。昼永尔宜勤课读，夜深余亦爱吟哦。

从来自恃闻偏浅，到处心虑识愈多。美玉琢磨终作器，分阴须惜莫蹉跎。
归至山居戏集古句
程俱（宋代）

终日思归此日归，野人休诵北山移。且看欲尽花经眼，可忍醒来雨打稀。
和子厚弟九日登魏文振亭园七首
王之道（宋代）

潇洒湖东小小亭，一时酬唱有三明。
亭前澄练无边际，应助诗人写物情。
下邽客舍喜叔孙主簿郑少府见过
耿湋（唐代）

良宵复杪秋，把酒说羁游。落木东西别，寒萍远近流。

萧条旅馆月，寂历曙更筹。不是仇梅至，何人问百忧。
曾表勋画屏
曾几（宋代）

笔端水远又山长，潇洒吾宗白面郎。
荠树烟中分琐细，叶舟沙外见微茫。
不宜朝士听鸡枕，政惬幽人梦蝶床。
欲恐非关毫素事，此身元住玉溪旁。
花雨亭
释智愚（宋代）

昔人曾此谈空有，花雨纷纷绕座寒。
堪笑空生无伎两，不曾开口被人瞒。
踏莎行 春日会友人梁氏园游赏
丘浚（明代）

鹭破青林，凫分碧藻。江村景致天然好。一尘不到万缘空，人生只合闲中老。

古树巢云，落花绣草。四山弦管啼幽鸟。醉来白眼望青天，人间别有乾坤小。
樵隐诗赠李则文
蓝智（明代）

青城有樵者，自谓葛天民。朝辞簪组流，暮与猿鹤亲。

白云满南山，荷锄荒涧滨。忆昔承明庐，吐词成经纶。

文今班扬亚，笔古钟蔡邻。众壑自崩奔，泰山郁嶙峋。

归来衡门下，抗志巢许伦。至今大江西，清风馀隐沦。

永怀哲人远，喜识佳句新。兵革尚充斥，江湖飞战尘。

看君磊落姿，非是蓬蒿人。如何山谷间，日晏行负薪。

吾观丰城剑，光射牛斗津。况子富文采，挥洒如有神。

皇华使者车，经略南海垠。苗公司马官，跋涉王事勤。

出镇山县小，气夺戎马群。甚哀疮痍久，复睹赋敛均。

擢子参赞间，歘然志意伸。秋风动江汉，杀气吹瓯闽。

主将疲奔命，幽人滞荆榛。鼓枻武夷溪，荒林霜霰频。

石崖畏侧足，云山岂容身。我本渔樵徒，世乱甘贱贫。

岂无畎亩忧，天高难具陈。子今远行迈，道途多苦辛。

凤凰高其翔，豺虎未易驯。赠尔伐木章，归哉问松筠。
依韵和永叔内翰西斋手植菊花过节始开偶书见
梅尧臣（宋代）

昼惜日易沉，夜惜月易晓。
重阳种菊花，此意亦大好。
所嗟时节晚，又失浇培早。
开荣独是迟，造化徒费巧。
霜前拥繁萼，篱下同陨槁。
微根发再绿，复笑王孙草。
庄生语鹏鶡。乐不计大小。
能齐乃有余，但恐知者少。
常爱阮嗣宗，遇酒醉则倒。
杯中得贤趣，世上逐金袅。
金溪寺梅花
赵汝愚（宋代）

金溪有梅花矗矗，平生爱之看不足。
故人爱我如爱梅，来共寒窗伴幽独。
纷纷俗子何足云，眼看桃李醉红裙。
酒狂耳热仰天笑，不特恶我仍憎君。
但令梅花绕僧屋，梅里扶疏万竿竹。
相逢岁晚两依依，故人冰清我如玉。
龟巢
许及之（宋代）

藏六自为巢，巢莲岁久交。支床犹耐辱，曳尾敢辞嘲。
又次韵帅初诸前七首
陈著（宋代）

荷衣萧飒甘谋拙，毡笠峥嵘任命通。
只为爱山忙入剡，不因思脍始归东。
登资圣阁
孔平仲（宋代）

平时尝仰望，今日一登临。海岱封疆小，乾坤气象深。

废城增古意，叠嶂起诗心。远目方驰骋，春云还自阴。
挽程枢密二首
程珌（宋代）

忠壮源尤远，新安盛莫偕。
千年瑶斗柄，一夜玉楼阶。
学业光文简，仪刑谢艮斋。
晓钟傅恨处，清泪落天涯。
题仙人奕棋图
谢与思（明代）

石上藤萝绣作盘，仙人于此岁华宽。留将一着先天秘，恐与深山魍魉看。
缘识
宋太宗（宋代）

玄微达造化，得一不言三。
利益众生原，情迷谩口谈。
晚归
张耒（宋代）

学省归来门巷秋，伴眠书史满床头。
低云漠漠梧桐晚，屏上江山亦解愁。
蜗牛
苏轼（宋代）

腥涎不满壳，聊足以自濡。
升高不知回，竟作粘壁枯。
哭吕衡州六首
元稹（唐代）

气敌三人杰，交深一纸书。我投冰莹眼，君报水怜鱼。

髀股惟夸瘦，膏肓岂暇除。伤心死诸葛，忧道不忧馀。

望有经纶钓，虔收宰相刀。江文驾风远，云貌接天高。

国待球琳器，家藏虎豹韬。尽将千载宝，埋入五原蒿。

白马双旌队，青山八阵图。请缨期系虏，枕草誓捐躯。

势激三千壮，年应四十无。遥闻不瞑目，非是不怜吴。

雕鹗生难敌，沉檀死更香。儿童喧巷市，羸老哭碑堂。

雁起沙汀暗，云连海气黄。祝融峰上月，几照北人丧。

回雁峰前雁，春回尽却回。联行四人去，同葬一人来。

铙吹临江返，城池隔雾开。满船深夜哭，风棹楚猿哀。

杜预春秋癖，扬雄著述精。在时兼不语，终古定归名。

耒水波文细，湘江竹叶轻。平生思风月，潜寐若为情。
赠林桂高二首 其一
李光（宋代）

子向柯山得所从，天寒滨海致诗筒。卷中更赌忠斋笔，力障狂澜有二公。
洞仙歌（寿老人）
廖行之（宋代）

虞弦挥按，甫奏薰风曲。两两尧＿长新绿。揖鳌峰、连雁峤，＿轕圆融，总里许、北郭门围全属。年年才见夏，喜溢枌榆，龙穴霏烟霭晴谷。

向氤氲和气里，岁奉瑶觞，试屈指、几阅梅林初熟。待一品官高见玄孙，算八十彩衣，更饶遐福。
晓过花桥入宣州界四首
杨万里（宋代）

路入宣城山便奇，苍蚪活走绿鸾飞。
诗人眼毒已先见，却旋褰云作翠帏。
过灵泉寺 其二
黄廉（宋代）

六年道路三经此，山色泉声似故人。惭愧老僧相慰问，官郎何事过门频。
同表甥赵康游种范李氏
晁说之（宋代）

百态范氏石，千寻种氏木。
灌以邠李水，禽鸟识故国。
使我从今去，魂梦常不足。
闻大伦与三曾二范聚学并寄夏三十一四首 其四
吕本中（宋代）

莫惜一日勤，而忘终身忧。农夫力耕作，其必岁有秋。

日前不卤莽，久亦有倍收。少年不努力，老大复何求。
绍兴以后时享二十五首
真宗（宋代）

赫赫艺祖，受天明命。
威加八弦，德垂累圣。
祀事孔明，有严笙声。
对越地天，延休锡庆。
小孤山晓望
孙应时（宋代）

维舟小孤下，终夜风水声。
鸡唱起推户，耿耿残月明。
四望无织云，景气穆以清。
碧山吐红日，绿树啼鸧鶊。
兹峰何娟妙，临流辣春荣。
再拜款灵宫，缅然念平生。
一役已万里，百年定何成。
隔江见彭泽，怀古有余情。
西狩获麟
林希逸（宋代）

西狩知何获，惊嗟遍国人。自怜方叹凤，何事又逢麟。

伊昔追戎地，于今较猎频。三家如此僣，一角岂为珍。

笔绝真伤鲁，书成已系秦。同时多虎辈，谁信兽能仁。
奉同尤延之提举庐山杂咏十四篇 其二 折桂院黄云观
朱熹（宋代）

城中东北望，五老何苍苍。下有前朝寺，一原颇深藏。

门前林涧幽，屋后云木荒。闲窗亦明洁，著此瑞锦张。

更能理枯筇，步上林北冈。仰视天宇阔，俯瞰江流长。

受书彼何人，姓字不足详。竹帛有遗臭，桂树徒芬芳。
题平寇伟绩卷
谢良任（明代）

五岭连烽火，三军拥节旄。专征分虎竹，上略用龙韬。

地险兵声合，天低杀气高。炎荒开洞穴，瘴海息波涛。

气益干城壮，功摧敌忾劳。阴符资妙算，露布出词曹。

振旅闻阗鼓，休兵看鞬櫜。献俘飞奏凯，行见玺书褒。
吕城病归
王摅（清代）

挂席西风桂桨轻，扁舟又次吕蒙城。身如枯叶方愁落，心似残潮未肯平。

宿雨河桥横酒旆，晚烟村店聚鸡声。故园归去无多路，每念劳劳重怆情。
哭王知几墓
楼钥（宋代）

知几少也爽，万事笑谈了。
自谓颇寡合，见我辄倾倒。
百年能几见，一别迹如扫。
父子俱埋璧，乌乎何其早。
向来论文酒，和泪倾宿草。
此意谁复知，寤叹令人老。
春怨
戴叔伦（唐代）

金鸭香消欲断魂，梨花春雨掩重门。

欲知别后相思意，回看罗衣积泪痕。
偈颂十九首
释绍昙（宋代）

草舍开张小小筵，炊无米饭爨无烟。
通身饱暖憨憨睡，梦到沧洲白鸟边。
江行杂咏 其二
钱蕙纕（清代）

远岸连天莫辨，青山似有若无。隐隐牧童何许，牛羊閒嚼平芜。
又赠谓之
司马光（宋代）

篱下多新菊，渊明归思长。
主人方爱客，未得傲羲皇。
天平山
杨备（宋代）

久厌城居适野情，搘筇蹑屐傍山行。
人间多少险巇路，纵是天平还不平。
丞相信庵赵公哀诗五首
刘克庄（宋代）

丙午遭逢瑟改调，先皇记忆忝弓招。
明扬虽曰由师锡，密启端因侍燕朝。
早识武侯比龙凤，晚为公旦序鸱鸮。
吾贫岂是无难酒，恨不携将柏下浇。
句
林鼐（宋代）

四围紫翠峰峦合，一片丹青楼阁开。
寄献淮西大哥给事
刘攽（宋代）

千里提封盛府开，照淮红旆晚徘徊。地灵固有壶公旧，时泰不同唐相来。

韦断陈编占药喜，珠挥新什咏兰陔。阿连今羡南飞翼，酒影犹能入寿杯。
题陈氏潇湘八景图 其一 洞庭秋月
陈旅（元代）

轩后不张乐，白月照野水。泠泠水影中，瑶瑟泣湘鬼。
郊野戏题
郑谷（唐代）

竹巷溪桥天气凉，荷开稻熟村酒香。

唯忧野叟相回避，莫道侬家是汉郎。
句
张道洽（宋代）

早缘服玉肌能白，不为薰衣骨亦香。
瑞莲
孔平仲（宋代）

花开自有婵娟伴，牵人情绪迷人眼。寂寞双红不动时，皇英对人湘江晚。

芳心向背如相结，媚脸高低开已半。欲随蛱蝶采清香，堪恨绿池风浪暖。
摸鱼子
赵必岊（宋代）

倚西风、招鸿送燕，年华今已如客。青奴一饷贪凉梦，昨夜酒红无力。愁似织。听鸣叶寒蝉，话到情无极。舞衣春入。叹带眼偷移，琴心不断，襟袖旧时窄。

红尘陌。谁寄佳人消息。任他珠网瑶瑟。金钗两鬓霓裳曲，总是浪歌闲拍。长夜笛。且慢析轻匀，留醉酒垆侧。烟青雾白。望残照关河，睛云楼阁，何处是秋色。
竹阁
文同（宋代）

回庑抱曾阁，萧然深且虚。
画栏凭曲曲，高竹爱疏疏。
尘滓外不到，衣襟清有余。
每来聊自适，幽意满琴书。
火云
岳珂（宋代）

清晨洗月露，云色己如血。
似忧农亩枯，敢叹征途热。
濒湖十万月，旦旦望霓切。
龙骨夹岸鸣，尽暮不暇歇。
只今牛犁地，已作龟兆裂。
平湖三十里，湍漭几尽竭。
矧一线渠，而不经涸辙。
天阍高莫叫，岁事渐无说，
如予方怀章，何以救余孑。
回首望尧云，凭风哀涕雪。
一字诗
何佩玉（清代）

一花一柳一鱼矶，一抹斜阳一鸟飞。
一山一水一禅寺，一林黄叶一僧归。
吕尉醉中索诗为别
张耒（宋代）

吾友吕子者，其人艺且文。
何侯绿沉枪，颜皋弓六钧。
勿谓豪少绿，诗书精讨论。
文词踵骚雅，岂但惊庸人。
群儿事膏沐，炫粥倚市门。
汲汲恐不售，惟忧货非珍。
子独抱奇璞，九袭包衣巾。
尘埃自蒙垢，但畏人知闻。
区区事边幅，碌碌随俗尘。
顾我未免此，深惭非子伦。
离别可奈何，高歌倒清尊。
愿子重辉光，去去翔青云。
感旧酬宋军咨见寄
高启（明代）

我酒且缓倾，听君放歌行。
君歌意何苦，慷慨陈平生。
少为斗鸡儿，鲜裘夺春明。
走马出飞弹，撇捩夸身轻。
气服诸侠徒，不倚父与兄。
落花锦坊南，美人理妆迎。
绿云晚不度，楼上鸣瑶筝。
酒酣迸五木，脱帽呼输嬴。
及壮家已破，狂游耻无成。
太白犯紫微，三辰晦光精。
金镜偶沦照，干戈起纷争。
中原未失鹿，东海方横鲸。
遂寻鬼谷师，从之学言兵。
石室得《阴符》，龙虎随权衡。
业成事燕将，远戍三关营。
岩谷雨雪霏，哀兽常夜鸣。
抚剑起流涕，军中未知名。
奇勋竟难图，回临石头城。
石头何壮哉，山盘大江横。
黄旗想王气，玉树闻歌声。
晚登临沧观，恻怆怀古情。
览时识祸机，不因忆莼羹。
飘然别戎府，震泽还东征。
归来访乡闾，乱余掩蓬荆。
旧宅人已改，荒池泉尚清。
瘦妻倚寒机，正叹伊威盈。
从兹谢行役，闲园事躬耕。
懒求荐辟书，傲然揖公卿。
衰蕙吊蟋蟀，柔桑唤鹂珝。
闭门节屡变，壮魄空潜惊。
昔同徒步人，十年拥麾旌。
鸿毛独未顺，蹭蹬违霄程。
知音竟为谁，四海嗟惸惸。
齐竽不解奏，楚璞何由呈。
顾余虽腐儒，当年亦峥嵘。
小将说诸侯，捧槃定从盟。
大欲千万乘，献策登蓬瀛。
洪澜阻川途，浮云蔽天京。
终焉困泽畔，日暮吟蓠蘅。
贱贫此时居，复与丧乱并。
何殊九月中，严霜折枯茎。
颇闻君子心，道穷贵益贞。
己志不获施，安用轩裳荣。
今晨喜逢君，有壶对前楹。
风日初澹沲，樱桃作繁英。
適意不一醉，屑屑徒悲萦。
达人若相遇，大笑绝冠缨。
蝶恋花·越女采莲秋水畔
欧阳修（宋代）

越女采莲秋水畔。窄袖轻罗，暗露双金钏。照影摘花花似面。芳露只共丝争乱。
鸂鶒滩头风浪晚。雾重烟轻，不见来时伴。隐隐歌声归棹远。离愁引著江南岸。
如梦令 题秋海棠便面
郑兰孙（清代）

露湿玉阶时候。妆点秋容消瘦。试写画中看，脂晕粉香盈袖。

知否。知否。清影怜它如旧。
广州吊古 其二
屈大均（明代）

白云山下即龙堆，旧日丁零大帐开。奇畜尽从沙漠至，远人兼带雪霜来。

无多越女留炎徼，不断明妃去紫台。朝汉有谁还朔望，雕青天子在蓬莱。
浮邱八景 其一 紫烟楼
张廷臣（明代）

紫翠光凝泽国秋，胜游多向小瀛洲。凭阑笑傲烟霄上，可是仙家十二楼。
伊江杂诗 其八
方士淦（清代）

尔岂通黄教，偏将祸福兴。圆身工宛转，捷足任骞腾。

爱极称如父，清修或偶僧。关门未许入，砂碛竟何能。
古意 其二
李新（宋代）

无分清浊流，杀尔投河伯。无结死生交，一死生便隔。

模棱不失事，祸起分黑白。百年过逆旅，今是长安客。
寄顾次岳五首
许月卿（宋代）

柳塘醉我无边酒，得陇痴生望蜀心。
亦有白衣双白玉，不孤黄菊万黄金。
宝婺古来金绣水，银蟾后夜玉青岑。
韦斋井畔通宵月，应照空樽印渴襟。
宛陵杂诗 其三
赵帅（清代）

春烟袅袅将军树，碧草萋萋丞相祠。残月晓风啼杜宇，水亭略彴立移时。
读亲征诏书二首 其一
王十朋（宋代）

逆虏何时正典刑，久闻诸将拥彊兵。中原未雪十年耻，圣主自劳千里征。

楚国群臣谁恸哭，杜陵野客自吞声。君恩压顶丘山重，命掷鸿毛未是轻。
南仲以潘老句约赋
仇远（元代）

秋声浩荡夜凄凉，却喜田家熟稻粮。
千里江湖随薄宦，满城风雨近重阳。
菊花渐拆青青蕊，桂树独飘粟粟香。
幸是催租人未至，尊前聊为足成章。
有怀十首
刘子翚（宋代）

松底柴门尽日关，主人西去几时还。
长鑱委地黄精老，时有寒猿啸砚山。
洛阳春
欧阳修（宋代）

红纱未晓黄鹂语。蕙炉销兰炷。锦屏罗幕护春寒，昨夜三更雨。

绣帘闲倚吹轻絮。敛眉山无绪。看花拭泪向归鸿，问来处、逢郎否。
赋参政叔祖水亭
陈必复（宋代）

一段渔歌起夕阳，溪山佳处欠平章。
受风杨柳丝丝弱，临水轩窗面面凉。
约客有时同把酒，横琴无事自烧香。
沙头鸥鸟忘机久，却被官船去较忙。
次韵子有赋著图奴所
洪咨夔（宋代）

富儿种卮敌封君，贫翁结柳呼奴星。
物理亏盈蛇夔蚿，惟有读奴可以逃天刑。
守玄老死天禄阁，巧宦三入承明庭。
人生得失雉枭庐，惟有知道可以垂芳馨。
嗟予钝甚炉底矿，陶写淬濯谁为硎。
买奴充屋手点勘，杞菊门巷槐花零。
九流七略宗六经，大川小浍趋东溟。
骚人墨客几汗青，秦姬赵女争娉婷。
圣贤气脉眇如线，义理门户元无扃。
圆冠方屦弗见道，金貂玉櫑空图形。
君年正壮眼如漆，一过万字披不停。
借奴一郗走赤脚，灯前急雨鸣高瓴。
扶舆磅礴天两目，渟蓄云气藏风霆。
钩深造极猛着力，会插八翼搏青冥。
得华甥书
蒋继伯（清代）

蓬门无事懒巾车，日日清斋足野蔬。傲俗已甘牛侩饮，开缄忽见豹奴书。

云低淮甸山如墨，春入燕台雪满渠。为问骑驴京国客，赏奇东观近何如。
寄题赵德成东岩
方岳（宋代）

人间无处着我辈，只可飞泉藓石边。
习气犹余子虚赋，苦令猿鹤怨风烟。
樊口晚泊
周有声（清代）

樊口传幽胜，轻舟向夕维。天空江气静，风定暮帆迟。

绕树乌三匝，推篷月半规。还怜苏玉局，迁次几年时。
颂古一百二十一首
释宗杲（宋代）

掌内摩尼曾不顾，谁能护惜娘生袴。
浮杯不会老婆禅，直至如今遭点污。
少年游　润州作，代人寄远
苏轼（宋代）

去年相送，馀杭门外，飞雪似杨花。今年春尽，杨花似雪，犹不见还家。对酒卷帘邀明月，风露透窗纱。恰似姮娥怜双燕，分明照、画梁斜。
题钟秀阁（为东湖古鼎铭长老作）
爱理沙（元代）

槛外澄湖平不流，窗闲叠翠屹将浮。
烟霞五色锦屏晓，风月双清瑶镜秋。
檐卜浓香吹法席，芙蓉凉影荡仙舟。
结巢拟傍云林住，回首朝簪愧未投。
次韵陈季陵寺丞求歙石眉子砚
范成大（宋代）

金星荧荧眉子绿，婺源琢石如琢玉。
宝玩何曾捄枵腹，但爱文琢远山蹙。
丈人笔阵森五兵，书品入妙仍诗名。
我有陂陀天海样，与公文字俱金声。
枭卢一掷不须呼，况敢定价论车渠。
只烦将到妆台下，试比何如京兆画？
送令狐尚书赴东都留守
张籍（唐代）

朝廷重寄在关东，共说从前选上公。勋业新城大梁镇，

恩荣更守洛阳宫。行香暂出天桥上，巡礼常过禁殿中。

每领群臣拜章庆，半开门仗日曈曈。
添声杨柳枝
贺铸（宋代）

闲爱孤云静爱僧。得良朋。清时有味是无能。矫聋丞。
况复早年豪纵过，病婴仍。如今痴钝似寒蝇。醉懵腾。
陈思王墓
陶澄（清代）

斜日下高树，秋风生细尘。可怜衰草地，犹是建安人。

白屋更新主，青山结故邻。童童双桧在，风雨各千春。
昭台怨二首 其一
魏学礼（明代）

翠袖辞金殿，青苔闭紫宫。香寒罗帐晓，春歇玉阶空。

艳态消花上，悲情落管中。君王恩未薄，妾梦向来同。
卜算子·御苑接湖波
姜夔（宋代）

御苑接湖波，松下春风细。云绿峨峨玉万枝，别有仙风味。长信昨来看，忆共东皇醉。此树婆娑一惘然，苔藓生春意。
少师桂翁寿诗
严嵩（明代）

德以精灵降，贤为邦国珍。商岩先梦说，崧岳会生申。

帷幄开黄先，冠裾上紫宸。垂衣逢上圣，调鼎寄元臣。

温室承颜密，明光起草频。圭璋才独擅，鱼水契无邻。

掀揭鹏图大，翱翔鷟羽振。泰阶扶景曜，鳌极握洪钧。

礼乐回三代，丝纶畅八垠。岩瞻擎国柱，寿历纪庄椿。

佳节传朱夏，长庚耀紫旻。恩波天上洽，云物望中新。

履集南宫盛，觞连北斗醇。美徵池浴凤，祥协绂随麟。

骑拥平沙曙，花留绮席春。王褒应有颂，千载庆兹辰。
曹通直以颜鲁公墨迹题辞乞诗刊石
韩维（宋代）

临池余事得忠臣，白刃林中不动身。
见义舍生安为己，怀谖保位独何人。
英名在世长如日，遗像于今凛若神。
一览精诚方自失，羞将累句刻苍珉。
雨中过匏庵先生园居
陈章（宋代）

海月庵前景自清，更看疏雨快吟情。
红芳落尽还堪赏，绿树黄鹂三五声。
减字木兰花 暮冬杂咏
史惟圆（清代）

寄愁天上，碧落青霄平似掌。石破多时，散作春檐夜雨丝。

埋忧破下，移却南山成旷野。根蔓牵萦，又逐郊原春草生。
舍利塔诗
徐汝栻（明代）

佛老尘音杳莫扳，空馀一塔倚云间。不知当日遨游者，几见灵光照此山。
凤池立碑纪事
许应龙（宋代）

阅尽衣冠盛事图，三魁同郡古来无。
词科得隽真鸿笔，仙籍联荣总钜儒。
此日姓名辉石刻，他年步武接天衢。
浯溪更把元勋勒，藉藉休声震八区。
冷泉待月 其一
释居简（宋代）

犹自单衣怯夜阑，不风亭户子声乾。平生知己莲峰月，不为衣单不倚栏。
送禅上人归日本
释文珦（宋代）

今日送君归日东，便成永别恨难穷。海邦万里波涛隔，不似青山有路通。
欲雨寄张壁
刘攽（宋代）

秋事亦已中，江南故炎溽。北风三日雨，正气还凄肃。

身老虑深简，官閒睡常足。庭阴堕长梧，园芳乱新菊。

借书喜未见，酿酒欣初熟。优游谅卒岁，何用恨幽独。
陆川道中偶成
李纲（宋代）

峤南江北本来同，往返纷纷一梦中。旧事销磨那复有，新愁缭绕亦成空。

天边山色浮浓翠，溪上云光拂淡红。我把浮生如梦看，云山元是小屏风。
句 其八
韩驹（宋代）

晓猿啼破千岩翠，古木阴成一径幽。
晓游香界寺即事杂咏 其二
弘历（清代）

回峦宛转试跻攀，不辨东西片刻间。却为张公五里雾，忽藏白傅一区山。
经钱塘故宫
蔡襄（宋代）

废苑芜城裹故宫，行人苑外问秋风。
当时歌舞何年尽，此意古今无处穷。
往事萧条随改叶，客情迢递寄孤鸿。
扁般欲去更回首，寒树苍苍夕照东。
萧照春江烟雨图
戴表元（宋代）

波痕如树树如烟。更是春阴小雨天。
何处得鱼何处醉，笋皮蓬底解蓑眠。
次韵赵逢源秋日溪居十绝 其六
王庭圭（宋代）

南岭浮云过北岭，东溪流水入西溪。秋容清澹石骨露，更看明年浪拍堤。
宿山中十首
刘克庄（宋代）

市脯店犹远，刈刍人未归。
夜深语童子，且掩半边扉。
句
萧敬夫（宋代）

八风捲地翻雷雨，万甲从天骤雪騣。
临江仙（醉宿崇福寺，寄祐之弟，祐之以仆醉先归）
辛弃疾（宋代）

莫向空山吹玉笛，壮怀酒醒心惊。四更霜月太寒生。被翻红锦惊，酒满玉壶冰。

小陆未须临水笑，山林我辈钟情。今宵依旧醉中行。试寻残菊处，中路侯渊明。
题长沙陈述庐乃勋瞻麓图
曹家达（清代）

陟岵心情未忍忘，真形摹绘意茫洋。若教垂念孤儿志，被发乘风下帝旁。
忆杨梅
苏泂（宋代）

夏祭先供项里祠，鲜香未晏已闻思。
昨宵梦里依稀见，满树薰风重压枝。
寄李汝培太仆 其三
余继登（明代）

自是天难问，谁云宦易工。红颜辞露冕，白日卧秋风。

暂跨扬州鹤，聊閒鲍氏骢。君身非阮籍，肯复泣途穷。
荷花为缘家唐世翘续弦赋
梁以壮（明代）

艳质泠泠异众芳，一涵冰镜照红妆。称为姊妹成佳品，想是尧红爱静香。

小立玻璃晨更媚，高簪琥珀夜犹光。石榴共结同时子，不及春风胜海棠。
和章岷推官同登承天寺竹阁
范仲淹（宋代）

僧阁倚寒竹，幽襟聊一开。
清风曾未足，明月可重来，
晚意烟垂草，秋姿露滴苔。
佳宾何以伫，云瑟与霞杯。
答许觉之惠桂花椰子茶盂二首
黄庭坚（宋代）

硕果不食寒林梢，剖而器之如悬匏。
故人相见各贫病，且可烹茶当酒肴。
秋雨叹
陆游（宋代）

点点滴滴雨到明，凄凄恻恻梦不成。
窗间残灯暗欲灭，匣中孤剑铿有声。
少年读书忽头白，一字不试空虚名。
公车自荐心实耻，新丰独饮人所惊。
太行千仞插云立，黄流万里从天倾。
遗民久愤污左衽，孱虏何足烦长缨。
霜风初高鹰隼击，天河下洗烟尘清。
投笔急装须快士，令人绝忆独孤生。
孤山闲居次韵酬辩才大师
释智圆（宋代）

地僻人稀到，病来无话端。
远山游未得，终日卧中看。
药箧经梅润，松窗过雨寒。
唯师知我趣，尘事绝相干。
淇澳青青水一湾
郑燮（清代）

渭川千亩入秦关，淇澳青青水一湾。
两地高风来拱向，中间突兀太行山。
萱草
林景熙（宋代）

近种鹿葱碧，初抽鹄觜黄。
千年入风雅，一草寄纲常。
澹日空阶影，余春宫佩香。
此时忧正切，对尔可能忘。
登金牛台
谢应芳（元代）

六龙城西吕城东，奔牛古堰卧两虹。谁筑高楼水中沚，野有蔓草牛无踪。

河边青苔生白骨，刀创箭瘢犹未没。问知八十一年前，战死当时皆义卒。

铁马遁去刘将军，大家牵羊走燕云。二百山河献明主，北驼南象今纷纷。

登临且喜得佳客，鞠育青青已堪摘。浮云世事勿复论，一醉西风真上策。
阅方史君登行状
谢翱（宋代）

九江黥王所理州，衰年仗箠作诸侯。唐人旧隐衣冠尽，归闯宫潮不得觐。

天吴舞罢尘土飞，廿载腥云寄空殡。

当年电隙岂所问，生死身名惟转瞬。睦人共说方饶州，番人作庙祠唐震。
和张尉食字韵
赵善括（宋代）

玉杯春酌金盘食，曾忆雪香同醉色。归来信宿未能忘，欲洗羁怀乱愁织。

青山相对云归堂，一觞聊尔非琼浆。羡君佳篇效伯良，要知使我搜枯肠。
自君之出矣四首 其二
李贤（原德）（明代）

自君之出矣，明月长满窗。妾心似明月，不用对银缸。
明水寺五代末危全讽据临川时所建画像至今存焉寺旁最高峰有祠屋一区道士居之二首 其二
孙觌（宋代）

愁坐猿啼里，行吟度鸟间。翠凋巾上发，红破镜中颜。

老去经三折，真游付八还。无心自来往，空羡白云闲。
杨和王挽章五首
曹勋（宋代）

早岁名虓将，阴功晚益昌。
职齐张右相，威并郭汾阳。
水月宸奎炳，风云宝墨香。
两宫恩赙礼，深见眷忠良。
禅人画师像请赞
释如珙（宋代）

尺璧千丈石，寸金万里沙。
拣辩俱不得，达磨返流沙。
次韵朱光庭司谏喜雨
苏辙（宋代）

焦枯连夏火，洗濯待秋霖。
都邑沟渠净，郊原黍豆深。
流膏侵地轴，晴意动风琴。
谁似臣居易，先成喜雨箴。
水调歌头·沧浪亭
苏舜钦（宋代）

潇洒太湖岸，淡伫洞庭山。鱼龙隐处，烟雾深锁渺弥间。方念陶朱张翰，忽有扁舟急桨，撇浪载鲈还。落日暴风雨，归路绕汀湾。
丈夫志，当景盛，耻疏闲。壮年何事憔悴，华发改朱颜。拟借寒潭垂钓，又恐鸥鸟相猜，不肯傍青纶。刺棹穿芦荻，无语看波澜。
送最澄上人还日本国
孟光（唐代）

往岁来求请，新年受法归。众香随贝叶，一雨润禅衣。

素舸轻翻浪，征帆背落晖。遥知到本国，相见道流稀。
发沅江
黄湘南（清代）

午发沅江县，微风一棹安。山趋南嘴尽，水入洞庭宽。

极浦澹空翠，芳洲生暮寒。萧萧惊岁晚，天外雁声残。
西江月·有限光阴过隙
张抡（宋代）

有限光阴过隙，无情日月飞梭。春花秋月暗消磨，一岁相看又过。
逢酒须成痛饮，临风莫厌高歌。虚名微利两如何，识破方知恁么。
颂古十一首
释有权（宋代）

揭大夔鼓噪红尘，遍地刀钥解出身。
结角罗纹随处入，银山铁壁是通津。
依绿轩新霁
张蘩（清代）

积雨初晴景色宜，绿波新涨小庭池。砌花带露含红泪，径柳笼烟敛翠眉。

稚子折荷擎碧盖，老农剪竹插疏篱。萧然长昼凭书枕，一榻茶香午梦迟。
陟望轩
郑真（明代）

一片浮云伴落晖，望乡千里意多违。天高淮甸冥鸿度，海阔蓬莱独鹤飞。

使幕敢辞毛义檄，亲庭谁舞老莱衣。百年已注长生箓，白发萧萧待汝归。
南阳谢紫微挽词三首
梅尧臣（宋代）

忽惊南郊信，半夜雪中来。
遂哭寝门外，始嗟梁木摧。
文章千古盛，风韵故人哀。
忆昨临湍水，宁知隔夜台。
刘太丞仲宣归华山
杨亿（宋代）

早年通籍苍龙阙，近日移家仙掌峰。
方朔上书殊未报，平津开掌杳难逢。
骚人章句多怀古，陶令田园且养慵。
近郭离筵黄叶满，旧山归路白云重。
洪崖饵术修丹竈，叔夜援琴对酒钟。
应待輭轮徵入覲，受釐前席始從容。
孙伯符
刘克庄（宋代）

霸略谁堪敌伯符，每开史册想规模。
一千扫众横江去，十七成功自古无。
不分老瞒称猘子，便呼公瑾作姨夫。
君看末命尤奇特，指顾张昭为托孤。